b'\n_START_ARTICLE_\nSamorastniki\n_START_SECTION_\nVsebina\n_START_PARAGRAPH_\nZgodba se za\xc4\x8dne s sprehodom Voranca in njegovega prijatelja na vrh slemena Karnic, kjer je neko\xc4\x8d \xc5\xbeivel veliki kmet Karni\xc4\x8dnik. Skupaj si ogledujeta posestvo, kjer je v\xc4\x8dasih gospodovala mogo\xc4\x8dna in ponosna kmetija. Zdaj od nje ni ostalo ni\xc4\x8d, razen ov\xc4\x8dje staje in lesena bajta, v kateri \xc5\xbeivi starka. Voranc in njegov prijatelj ji prisluhneta, ko gore\xc4\x8de pove zgodbo o tem, kaj se je zgodilo s kmetijo._NEWLINE_Na Karnicah je \xc5\xbeivel star rod, Karni\xc4\x8dniki pa so bili mogo\xc4\x8dni, bogati in o\xc5\xa1abni ljudje. Karni\xc5\xa1ke gospodinje so bile iz samih mogo\xc4\x8dnih hi\xc5\xa1 bli\xc5\xbenje in daljne okolice. Predzadnji Karni\xc4\x8dnik je imel tri otroke - dva sina in eno h\xc4\x8der. Najstarej\xc5\xa1emu sinu O\xc5\xbebeju je bilo namenjeno, da bo enkrat podedoval kmetijo. Ko je bil star dvajset let, je k hi\xc5\xa1i pri\xc5\xa1la sedemnajstletna dekla, Hudabiv\xc5\xa1ka Meta, najlep\xc5\xa1e dekle dale\xc4\x8d naokoli. Z O\xc5\xbebejem se zaljubita, Meta pa kmalu po tem zanosi, kar je velika sramota za Karnice in prav tako za Hudabele. Gospodar se odlo\xc4\x8di, da ju je potrebno kaznovati. Svojega sina pretepe, Meto pa zverinsko mu\xc4\x8di tako, da ji na roki za\xc5\xbege predivo. Po rojstvu prvega otroka Meta odide slu\xc5\xbeit. \xc4\x8cez dve leti se vrne v doma\xc4\x8di kraj in rodi drugega O\xc5\xbebejevega otroka, kar je za Karni\xc4\x8dnike spet velik udarec. Najprej jo sku\xc5\xa1ajo pregovoriti zlepa, naj se odpove O\xc5\xbebeju, vendar jih zavrne in ji nalo\xc5\xbeijo petdeset udarcev. Meta se kljub temu ne vda, zato Karni\xc4\x8dnik posku\xc5\xa1a pri O\xc5\xbebeju, nakar mu tudi uspe, vendar v no\xc4\x8di pred poroko O\xc5\xbebej pobegne. Ko se vrne pijan, ga o\xc4\x8de po\xc5\xa1lje v vojsko, vendar se kmalu vrne po\xc5\xa1kodovan. Njuna zveza se nadaljuje, vendar jima poroke ne dovolijo. O\xc5\xbebej je pogosto pijan in nekega ve\xc4\x8dera pade v jezero in utone. V prepovedani ljubezni se jima rodi devet otrok - Gal, Gaber, Mohor, O\xc5\xbebej, Vid, Burga, Primo\xc5\xbe, Til in Nana, ki odrastejo kot samorastniki.\n_START_SECTION_\nZbirka\n_START_PARAGRAPH_\nPre\xc5\xbeihov Voranc je (iz zbirke Samorastniki) najprej napisal novelo Boj na po\xc5\xbeiralniku (1935), nato Jirs in Bavh (1936) ter Samorastnike (1937). Vse tri novele so bile objavljene v reviji Sodobnost. Ko se je pisatelj odlo\xc4\x8dal za knji\xc5\xbeno izdajo, je dodal \xc5\xa1e tri kraj\xc5\xa1e \xc4\x8drtice (Pot na klop, Prvi spopad in Odpustki) ter starej\xc5\xa1o novelo Vodnjak (1925), ki se mu je zdela po snovi podobna ostalim. Novelo Ljubezen na odoru je spisal na novo, tako da je bila prvi\xc4\x8d objavljena \xc5\xa1ele v zbirki. Vsem zgodbam je skupno to, da je idejo zanje zajemal iz lastnih izku\xc5\xa1enj ali dogodkov iz otro\xc5\xa1tva na Koro\xc5\xa1kem. Pre\xc5\xbeih je najprej hotel zbirko nasloviti Boj na po\xc5\xbeiralniku (prva novela v zbirki), vendar se je nato odlo\xc4\x8dil za Samorastnike, istoimensko novelo pa je v zbirki postavil na zadnje mesto.\n_START_SECTION_\nZanimivosti\n_START_PARAGRAPH_\nPre\xc5\xbeih je idejo za svojo zgodbo dobil od matere, njej pa naj bi jo pripovedoval ded. Po njenih besedah, vsaj v kolikor se je ohranila z ustnim izro\xc4\x8dilom, gre deloma oziroma vsaj v okviru za resni\xc4\x8dno zgodbo neke kme\xc4\x8dke dru\xc5\xbeine. Znano je tudi, da naj bi se novela sprva imenovala Krik samorastnikov, vendar sta se avtor in urednik dogovorila za naslov, kot ga poznamo danes.\n_START_SECTION_\nPriredbe\n_START_PARAGRAPH_\nPo noveli je bil leta 1963 posnet istoimenski film v re\xc5\xbeiji Igorja Pretnarja. Leta 1980 pa je po noveli nastala odrska igra, ki jo je napisal dramatik Feri Lain\xc5\xa1\xc4\x8dek.'